Amor se aandag by kinders wat eksamen skryf | Netwerk24
Deur Christiaan du Plessis 12 November 2018 18:29
Amor Vittone spits haar toe op haar kinders wat eksamen skryf en gaan daarom nie praat oor haar vervreemde man, Joost van der Westhuizen, se boedel nie, sê haar ma, Delyse Vittone.
Amor het Maandag uitgevind van die hofbeslissing dat die oud-Springbokkaptein Joost se 2015-testament, waarin sy as’t ware onterf is, geldig is. Hul twee kinders is die enigste begunstigdes.
Amor Vittone Foto: Verskaf
Amor wou hê die 2009-testament, waarin sy alles erf, moes as die laaste, geldige testament verklaar word.
“Haar kinders is nou haar grootste prioriteit en daarom waardeer sy dit dat hul privaatheid in hierdie stadium gerespekteer word,” het Delyse gesê.
Amor se regspan het Maandag buite die hooggeregshof in Pretoria gesê hulle gaan teen die beslissing appelleer.
Regter Hans Fabricius het in die hof gesê daar is nooit daadwerklike redes gegee wat die geldigheid van die 2015-testament in twyfel trek nie. In dié testament meld Joost spesifiek dat Amor geen voordeel uit die J-9-trust mag kry nie. Sy erf ’n televisiestel.
Joost se voormalige prokureur, Ferdinand Hartzenberg, het die testament in 2015 namens Joost onderteken omdat Joost glo nie in staat was om dit te doen nie. Hy was in ’n gevorderde stadium van motorneuronsiekte.
Amor het in haar beantwoordende beëdigde verklaring aangevoer Joost was wel in staat om “ten minste ’n lyn te trek” indien hy nie ’n handtekening kon maak nie. Sy het ook bevraagteken of Joost by sy volle verstand was ondanks die brief van dr. Prakash Kathan, spesialis-neuroloog, wat bevind het dat Joost in staat was om finansiële besluite te neem.
Joost se broers, Pieter en Gustav, en Gavin Varejes is nou weer as die trustees van Joost se J-9-trust aangestel.
Hulle is vroeër in die hooggeregshof in Bloemfontein onthef hangende die uitslag van die boedelsaak.
Pieter het by navraag gesê hy het simpatie met Amor, maar hy is ook bly dat hy nou sy belofte aan Joost kan nakom.
“Ek het hom belowe dat sy kinders se geld so lank as moontlik gaan hou,” het Pieter gesê.
“Daar is verskeie redes hoekom Amor by die boedel uitgelaat is, maar ek wil nie daaroor uitwei nie,” het hy gesê.
“Ek is bly die saak is verby sodat ons kan aangaan.”
Meer oor: Amor Vittone | Joost Van Der Wersthuizen | Boedel | Hofbeslissing | Uitspraak
Amor wil haar en Joost se huis verkoop om uitgawes te dek
DAG 142: SA skuif na vlak 2, sigarette en alkohol weer wettig